
                   Nr.23/70/2009
BIROUL PERMANENT

AL

CAMEREI DEPUTAŢILOR


În conformitate cu prevederile Regulamentului Camerei Deputaţilor, republicat, cu modificările ulterioare, vă trimitem, alăturat, Raportul asupra proiectului de Lege pentru aprobarea Ordonanţei de urgenţă a Guvernului nr.183/2008 privind facilitarea exercitării dreptului de vot la alegerile parlamentare din data de 30 noiembrie 2008 de către tinerii  cu vârsta cuprinsă între 18 şi 25 de ani.


Prin obiectul de reglementare şi conţinut, proiectul de lege face parte din categoria legilor ordinare.

PREŞEDINTE,

Iulian Iancu

R A P O R T

asupra proiectului de Lege pentru aprobarea Ordonanţei de urgenţă a Guvernului nr. 183/2008 privind facilitarea exercitării dreptului de vot la alegerile parlamentare din data de 30 noiembrie 2008 de către
 tinerii  cu vârsta cuprinsă între 18 şi 25 de ani

În conformitate cu prevederile Regulamentului Camerei Deputaţilor, republicat, cu modificările ulterioare, Comisia pentru industrii şi servicii a fost sesizată, pentru dezbatere în fond, cu proiectul de Lege pentru aprobarea Ordonanţei de urgenţă a Guvernului nr. 183/2008 privind facilitarea exercitării dreptului de vot la alegerile parlamentare din data de 30 noiembrie 2008 de către tinerii  cu vârsta cuprinsă între 18 şi 25 de ani, primit cu adresa nr.P.L.x 102/2009.

Ordonanţa de urgenţă a fost emisă pentru acordarea de călătorii gratuite pe calea ferată pentru tinerii în vârstă de 18 – 25 ani în vederea exercitării dreptului de vot la alegerile parlamentare din 30 noiembrie 2008.

Ordonanţa de urgenţă a fost avizată favorabil de Consiliul Legislativ, cu nr.1502 din 26 noiembrie 2008, cu observaţii şi propuneri care au fost preluate în text.

Proiectul de lege a fost adoptat de Senat în forma prezentată de Guvern, în şedinţa din 11 februarie 2009.

Potrivit prevederilor Constituţiei României, republicată, Camera decizională pentru acest proiect de lege este Camera Deputaţilor.

Examinarea proiectului de lege a avut loc în şedinţa comisiei din data de 25 februarie 2009.

La lucrări au fost prezenţi 27 deputaţi din totalul de 28 deputaţi membri ai comisiei.
La dezbaterile asupra proiectului de lege au participat, în calitate de invitaţi, specialişti din Ministerul Transporturilor şi Infrastructurii sub conducerea domnului secretar de stat Marin Anton.

În urma dezbaterilor, membrii comisiei au hotărât, în unanimitate, să propună plenului Camerei Deputaţilor adoptarea proiectului de lege în forma adoptată de Senat.

Prin obiectul de reglementare şi conţinut, proiectul de lege face parte din categoria legilor ordinare.

                 PREŞEDINTE,                                          SECRETAR,

                   Iulian Iancu                                            Mircea Marin

Consilier parlamentar,

Daniel Bădina

